**Obec Gruzovce v zmysle §6 ods. 1 a § 11 ods. 4 písm. g) zákona č. 369/1990 Z. z. o obecnom zriadení v znení neskorších zmien a doplnkov a podľa ustanovenia §3 ods.6, §4 ods.5, § 5 ods. 1 a § 6 ods. 3 zákona č. 282/2002 Z. z., ktorým sa upravujú niektoré podmienky držania psov vydáva toto**

**Všeobecne záväzné nariadenie č. 3/2016 o podmienkach držania psov na území obce Gruzovce**

Návrh VZN vyvesený na úradnej tabuli v obci Gruzovce: 02.06.2016

Schválené uznesením: 17.06.2016 č.22/2016

VZN vyvesené na obecnej tabuli v obci Gruzovce dňa:18.06.2016

VZN nadobúda účinnosť dňa:04.07.2016

**Článok I.**

**Úvodné ustanovenia**

Toto všeobecne záväzné nariadenie upravuje uplatňovanie zákona č. 282/2002 Z. z., ktorým sa upravujú niektoré podmienky držania psov v znení neskorších predpisov (ďalej len „zákon“) na území obce Gruzovce (ďalej len „ obec“)

**Článok II.**

**Základné pojmy**

**1. Chovateľ psa** - je každá fyzická alebo právnická osoba, ktorá trvalo, alebo prechodne psa chová, drží, vedie, alebo nad psom vykonáva dohľad.

**2. Držiteľ psa** - je každá fyzická alebo právnická osoba, ktorá chová psa

**3. Majiteľ psa** – fyzická alebo právnická osoba, ktorá je vlastníkom psa

**4. Voľným pohybom** psa je pohyb psa bez vodítka mimo chovného priestoru , alebo zariadenia na chov; za voľný pohyb psa sa nepovažuje pohyb zvláštneho psa bez vodítka mimo chovného priestoru, alebo zariadenia na chov, ak je na základe výcviku ovládaný osobou, ktorá ho vedie.

**5 Zvláštnym psom je pes** : a) používaný súkromnými bezpečnostnými službami podľa osobitného zákona,

b) používaný horskou službou,

c) používaný pri záchranných prácach pri plnení úloh civilnej ochrany,

d) poľovný,

e) vodiaci,

f) používaný počas výcviku alebo súťaže konanej podľa medzinárodného alebo národného skúšobného poriadku.

**Článok III.**

**Podmienky chovu psov**

1.Držiteľ psa je povinný

a)zabezpečiť umiestnenie, starostlivosť a pozornosť v primeraných zoohygienických a hygienických podmienkach zodpovedajúcich jeho fyziologickým potrebám, poskytovať mu v dostatočnom množstve zdravotne nezávadné krmivo a pitnú vodu, umožniť mu primeraný pohyb, urobiť opatrenia na zabránenie jeho úteku a neplánovaného alebo nežiaduceho rozmnožovania,

b)dbať, aby chovom psa nebolo poškodzované životné prostredie a narušované vzťahy medzi občanmi, predovšetkým nesmú byť nad mieru primeranú pomerom obťažovaní susedia hlukom, pachom a pevnými a tekutými odpadmi,

c)zabezpečiť, aby pes nemohol ohroziť okoloidúcich občanov,

d)odstrániť zraneného, resp. uhynutého psa z verejného priestranstva,

e)s uhynutým psom naložiť v zmysle zákona o odpadoch, respektíve odovzdať zviera do kafilerického zariadenia alebo organizácii spôsobilej nakladať s uhynutými zvieratami.

2.V záujme ochrany psov a obyvateľov obce Gruzovce zakazuje sa:

a) chovať a udržiavať psa v prostredí, ktoré nezaručuje jeho dobrý zdravotný stav, fyziologické a etologické potreby a dostatočnú voľnosť pohybu s ohľadom na plemeno psa a stupeň jeho vývoja

b)opustiť psa s cieľom zbaviť sa ho,

c)usmrtiť psa bez primeraného dôvodu.

**Článok IV.**

**Evidencia psa**

Každý pes držaný nepretržite viac ako 90 dní v k.ú. Gruzovce podlieha evidencii psov. Držiteľ psa je povinný prihlásiť psa do evidencie na Obecnom úrade v Gruzovci v lehote do 30 dní od uplynutia 90. dňa držby psa.  
Evidenciu a vydávanie známok vedie obec.

 Do evidencie sa zapisuje :

* evidenčné číslo psa
* tetovacie číslo alebo údaj o čipovaní psa ak ho pes má
* Meno, priezvisko a adresa trvalého pobytu držiteľa psa
* umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu držiteľa psa
* skutočnosť, že pes pohrýzol človeka bez toho, aby bol sám napadnutý alebo vyprovokovaný
* úhyn psa
* strata psa

**Článok V.**

**Podrobnosti o vodení psa**

1. Vodiť psa na verejne prístupné miesta a na miesta so zákazom voľného pohybu psov možno len na vôdzke , bezpečne pripevnenej na obojku alebo na prsnom postroji. Pevnosť vôdzky a jej dĺžka musí byť primeraná psovi a situácii tak, aby bolo možné psa ovládať v každej situácii.

3.Ten kto psa vedie, ho musí mať pod dohľadom po celú dobu vodenia.

4. Psa nie je prípustné ponechať samého bez uviazania na verejne prístupných miestach.

5. Vodiť nebezpečného psa mimo chovného priestoru alebo zariadenia na chov psov môže len osoba spôsobilá na právne úkony. Na verejnom priestranstve musí mať nebezpečný pes náhubok.

**Článok VI.**

**Miesta, kde je voľný pohyb psa zakázaný**

1. Voľný pohyb psov je zakázaný na všetkých verejných priestranstvách v zastavanom území obce.

**Článok VII.**

**Miesta, kde je vstup so psom zakázaný**

1. Na území obce je vstup so psom zakázaný na všetky miesta, ktoré sú viditeľne označené nápisom „ Zákaz vstupu so psom“ alebo piktogramom, najmä:

a) na detské ihriská

b) do areálu cintorína

c) do obecného úradu, KD a do knižnice

d) na ďalšie označené miesta

2. Zákaz vstupu sa nevzťahuje na vodiaceho psa a služobného psa počas zákroku.

**Článok VIII.**

**Podrobnosti o znečisťovaní verejných priestranstiev výkalmi psov**

Držiteľ psa alebo ten, kto psa vedie , je povinný mať pri sebe vhodnú pomôcku na odstránenie psích exkrementov ( mikroténové alebo papierové vrecúško), psie exkrementy z verejného priestranstva bezodkladne odstrániť a obal s exkrementami po uzavretí vhodiť do nádoby na zmesový komunálny odpad.

**Článok IX.**

**Priestupky**

1. Priestupku sa dopustí držiteľ psa ak:

a) neoznámi obci Gruzovce, v ktorom pes je evidovaný alebo má byt evidovaný, každú zmenu skutočnosti a údajov, ktoré sa zapisujú do evidencie, do 30 dní od ich zmeny,

b) neprihlási psa do evidencie,

c) umožní, aby psa viedla osoba, ktorá nespĺňa podmienky ustanovené v článku IV. ods.1až 5 d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi, alebo v nutnej obrane,

e) nezabráni voľnému pohybu psa okrem priestorov na to určených,

2. Priestupku sa dopustí ten, kto vedie psa, ak:

a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol,

b) nezabráni útoku psa na človeka, alebo zviera alebo nezabráni inému spôsobu ich ohrozovania psom,

c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo nutnej obrane,

d) nerešpektuje zákaz vstupu so psom alebo zákaz voľného pohybu psa,

e) neodstráni bezprostredne výkaly, ktorými pes znečistil verejné priestranstvo,

3. Za priestupok podľa odseku 1 a odseku 2 písm. a) až e) možno uložiť pokutu do 165 eur a za priestupok podľa odseku 2 písm. a) až e ) možno uložiť pokutu do 65 eur.

4. Priestupky podľa tohto VZN prejednáva obec Gruzovce, v zastúpení starostom obce a orgán Policajného zboru.

5. Na priestupky a ich prejednávanie sa vzťahuje všeobecný predpis o priestupkoch – zákon SNR č. 372/1990 Zb. o priestupkoch v znení neskorších predpisov.

6. Výnos pokút je príjmom rozpočtu obce Gruzovce, okrem výnosu pokút uložených v blokovom konaní orgánmi Policajného zboru, ktorý je príjmom štátneho rozpočtu.

**Článok X.**

**Kontrola**

1. Kontrolu dodržiavania ustanovení tohto nariadenia vykonáva starosta obce Gruzovce a poslanci OZ ním určení.

**Článok XI.**

**Záverečné ustanovenia**

1. Toto VZN č.3/2016 bolo schválené Obecným zastupiteľstvom v Gruzovciach dňa 17.06.2016 , uznesením 22/2016

2. VZN nadobúda účinnosť: 04.07.2016

V Gruzovciach dňa 17.06.2016

Martin Petík, BBA.

starosta obce